**KJÆRESTEBYTTE I NORDLI FØRST PÅ 1800-TALLET**

I sin gårdshistorie for Lierne skriver Reidar Bolling om 2 søstre som byttet kjærester for at begge skulle bli gårdeiere. Den ene var Beret Jonsdatter Bratland, født 1794 – død 1871. Ifølge Bolling var hun først forlovet med Jon O. Lerbakk, født 1783 – død 1864, som var odelsgutt på Lerbakk. Hun giftet seg imidlertid i 1813 med Ole Larsen Ness, født 1788 - død 1864. Ole var yngre sønn, og hadde ingen gård. Men Beret hadde odel på Bratland, gnr 7, bnr 4. Jon O. Lerbakk giftet seg med Beret Jensdatter Kveli. Hvis det makeskiftet som Bolling beskriver har funnet sted, skulle altså Beret Jensdatter Kveli først ha vært kjæreste med Ole Olsen Ness. Ifølge Bolling var det karene som ble enige om makeskifte, "og jentene var heller ikke uvillige".

I en kommentar til denne historien skriver Hans Kveli at de to jentene det er tale om ikke var søstre. Han skriver at Ole O. Ness (klokker-Ola) giftet seg til Bratlandsgården i 1813, altså med Beret J. Bratland. Videre skriver Hans at John Olsen Lerbak (også nevnt som John O. Nedrebakken) ble gift med Beret Jensdatter Kveli i 1817.

Det er nok riktig at de to jentene ikke var søstre, men de hadde samme fornavn. (Bolling nevner ikke navnet på den andre søstra.) Men ut fra det som står om Bratland og Kveli i "Bygdebok for Lierne kommune - bind III", ser det ut til at de var søskenbarn.

Beret Jonsdatter Bratland var eldste datter til Jon Olsen Bratland, født 1760 - død 1810, og Kirsten Larsdatter Kveli, født 1776 – død 1843. Beret var 7 år ved folketellinga i 1801 og hadde 2 yngre søstre på hhv. 4 og 1 år.

Beret Jensdatter Kveli var datter til Jens Olsen Bratland, født 1762 død – 1813, og Marit Larsdatter Kveli, født 1772 – død 1845. Foreldrene til Marit var Lars Bentsen Kveli, født 1715 – død 1790, og Dorthe Pedersdatter. Det var Lars Bentsen og Dorthe som ble de første selveierne i Kvelia. De fikk skjøte på gården av Ingebrigt Eriksen Krogsgaard for 210 riksdaler i 1758.

Ut fra dette kan en slutte at Beret Jonsdatter og Beret Jensdatter var søskenbarn. Og faktisk var de dobbelt søskenbarn. For foreldrene deres, Jon Olsen Bratland og Jens Olsen Bratland var også søsken. I Lierne gårdshistorie står imidlertid ikke Jens Olsen oppført som barn sammen med Jon Olsen Bratland. Men da Jon Olsen og Kirsten overdro sin halvdel av gården til Jens Olsen og Marit Larsdatter, står det i skjøtet, datert 3die Januar 1793:

*"til min kiere svoger og broder Jens Olsen Qvælien på 12 marklaug med Bøxel og Landskyld i gaarden Nordre Qvælien beliggende i Nordre Findlie, Chnaasens præstegielt og Inderøens Fogereie matr. nr. 271 der i følge Skjøde af 20de september 1783 er tilhørende min Hustrue Kirsten Larsdtr. og jeg med indgaaet Ægteskab med hende bekommet haver, første i mellom os omforende Kjøbe-Summa 105 riksdaler."*

I gårdshistoria til Bolling står det at Beret Jensdatter Bratland ble gift med Ole Olsen Ness, mens det i bygdeboka – bind III står at hun ble gift med Ole Larsen Ness. Det er nok det siste som er riktig. Ole Larsen Ness var en av de 16 barna til Lars Olsen Ness og Kirsti Olsdatter Qvemo på Ness gnr 2, bnr 1. I bygdeboka står det at Ole Larsen var født i 1788, og at han bosatte seg på Bratland.

Torleif Mellingen har laget en nøyaktig fortegnelse over alle de 16 barna til Lars Olsen Ness og Kersti Olsdatter hvor det også er skrevet litt om hver og en av dem. For den nest eldste står det:

"*2. Ole Larsen Ness f. 23.9.1788 (den eldre) blev 27.6 1813 gift i Frostviken kapell med Bereth Johnsdotter Brattland f. 29.10.1793. De var gårdsfolk på Brattland. Ole gikk under navnet klokkerOla Brattland."*

*5. april 2012*

*Ottar Bergli*